বয়সের তথ্য গোপন করে গ্রাম পুলিশে চাকরি করছেন শিবগঞ্জের আনারুল!
বয়সের তথ্য গোপন করে গ্রাম পুলিশে চাকরি করার অভিযোগ উঠেছে চাঁপাইনবাবগঞ্জের শিবগঞ্জ উপজেলার ধাইনগর ইউনিয়নের আনারুল হকের বিরুদ্ধে।  বিষয়টি নিয়ে এলাকায় তোলপাড় শুরু হয়েছে।







এ নিয়ে গত বছরের ১৮ ডিসেম্বর এলাকাবাসীর স্বাক্ষরিত একটি লিখিত অভিযোগ উপজেলা নির্বাহী কর্মকর্তার কাছে দাখিল করা হয়। আনারুল প্রকৃত বয়স গোপন করে গ্রাম পুলিশের চাকরিতে বহাল তবিয়তে আছেন বলে অভিযোগ এলাকাবাসীর। 




অভিযোগ সূত্রে জানা গেছে, গ্রাম পুলিশ আনারুল হকের প্রকৃত জন্ম তারিখ ০১-০১-১৯৫৮। সে অনুযায়ী তার বয়স ৬২ চলছে। বয়স অনুযাযী তার চাকরির শেষ কার্যদিবস ছিল 
৩১-১২-২০১৬। কিন্তু তিনি এখনও দিব্যি চাকরি করে যাচ্ছেন।  
অভিযোগে আরও উল্লেখ রয়েছে, প্রায় আড়াই বছর ধরে প্রকৃত বয়স গোপন রেখে চাকরি করে যাচ্ছেন আনারুল। একই সঙ্গে সরকারি বেতন ভাতাসহ অন্যান্য সুবিধা ভোগ করে যাচ্ছেন।
স্থানীয়দের অভিযোগ, গ্রাম পুলিশ আনারুল এলাকার অসহায়, দুঃস্থ নারী-পুরুষের কাছ থেকে বয়স্ক, বিধাবা, প্রতিবন্ধী ভাতা ও টিনসেড ঘর দেয়ার নাম করে হাজার হাজার টাকা আত্মসাত করেছেন। 
এছাড়াও বাল্যবিয়ে দেয়ার কথা বলে হাতিয়ে নিচ্ছেন হাজার হাজার টাকা। এর প্রতিকার চেয়ে এলাকাবাসী লিখিত অভিযোগ করেছেন ইউএনওর কাছে। 
অভিযোগ পাওয়ার বিষয়টি নিশ্চিত করে উপজেলা নির্বাহী কর্মকর্তা শিমুল আকতার যুগান্তরকে বলেন, এলাকাবাসীর স্বাক্ষরিত একটি লিখিত অভিযোগ আমি পেয়েছি। বিষয়টি তদন্ত করে দেখা হচ্ছে। তদন্ত শেষে প্রয়োজনীয় আইনি ব্যবস্থা নেয়া হবে।
অভিযোগ অস্বীকার করে গ্রাম পুলিশ আনারুল হক যুগান্তরকে বলেন, আমার বিরুদ্ধে মিথ্যা অভিযোগ করা হচ্ছে। এসব কর্মকাণ্ডে আমি জড়িত নই।
আর ধাইনগর ইউপি চেয়ারম্যান আ ক ম তাবারিয়া চৌধুরী জানান, আনারুলের বয়সে কোনো গড়মিল নেই।

বয়সের তথ্য গোপন করে গ্রাম পুলিশে চাকরি করার অভিযোগ উঠেছে চাঁপাইনবাবগঞ্জের শিবগঞ্জ উপজেলার ধাইনগর ইউনিয়নের আনারুল হকের বিরুদ্ধে। বিষয়টি নিয়ে এলাকায় তোলপাড় শুরু হয়েছে।